KOMISSION TÄYTÄNTÖÖNPANOASETUS (EU) 2021/1401,

annettu 25 päivänä elokuuta 2021,

täytäntöönpanoasetusten (EU) 2020/761 ja (EU) 2020/1988 muuttamisesta siltä osin kuin on kyse tietyissä tariffikiintiöissä sallituista tuontimääristä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan ja 223 artiklan 3 kohdan,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (2) ja erityisesti sen 66 artiklan 4 kohdan,

ottaa huomioon tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 510/2014 (3) ja erityisesti sen 9 artiklan ensimmäisen kohdan a–d alakohdan ja 16 artiklan 1 kohdan,

sekä katsoo seuraavaa:

(1) Komission täytäntöönpanoasetuksessa (EU) 2020/761 (4) vahvistetaan tuonti- ja vientitodistusjärjestelmän avulla hallinnoitavien maataloustuotteiden tuonti- ja vientitariffikiintiöiden hallinnointia koskevat säännöt ja säädetään erityissäännöistä.

(2) Komission täytäntöönpanoasetuksessa (EU) 2020/1988 (5) vahvistetaan säännöt niiden tuontitariffikiintiöiden hallinnoinnista, jotka on tarkoitettu käytettäviksi tulli-ilmoitusten vastaanottamispäivän mukaisessa aikajärjestyksessä (”ensin tullutta palvellaan ensin” -periaate).

(3) Neuvoston päätöksellä (EU) 2021/1234 (6) tehdyllä kaikkiin EU:n luetteloon CLXXV sisältyviin tariffikiintiöihin liittyvien myönnytysten muuttamista Yhdistyneen kuningaskunnan Euroopan unionista eroamisen vuoksi koskevalla Euroopan unionin ja Thaimaan kuningaskunnan välisellä sopimuksella muutetaan joitakin tariffikiintiöitä Thaimaasta tuotavien tuotteiden määrien osalta.

(4) Neuvoston päätöksellä (EU) 2021/1213 (7) tehdyllä kaikkiin EU:n luetteloon CLXXV sisältyviin tariffikiintiöihin liittyvien myönnytysten muuttamista Yhdistyneen kuningaskunnan Euroopan unionista eroamisen vuoksi koskevalla Euroopan unionin ja Argentiinan tasavallan välillä tullitariffeja ja kauppaa koskevan vuoden 1994 yleissopimuksen (GATT-sopimus) XXVIII artiklan nojalla kirjeenvaihtona tehdyllä sopimuksella muutetaan joitakin tariffikiintiöitä Argentiinasta tuotavien tuotteiden määrien osalta. Sillä muutetaan myös hallinnointijärjestelmää niiden tariffikiintiöiden osalta, joiden järjestysnumerot ovat 09.4099 ja 09.4104, ja otetaan käyttöön kaksi uutta tariffikiintiötä Argentiinasta peräisin olevalle siipikarjalle.

(5) Mainituilla sopimuksilla tehdyt muutokset olisi otettava huomioon täytäntöönpanoasetuksissa (EU) 2020/761 ja (EU) 2020/1988.

(6) Sen vuoksi täytäntöönpanoasetuksia (EU) 2020/761 ja (EU) 2020/1988 olisi muutettava.

(7) Koska mainitut sopimukset on tarpeen panna täytäntöön viipymättä, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä. Tämä tarkoittaa sitä, että tällä asetuksella täytäntöönpanoasetukseen (EU) 2020/1988 tehtäviä muutoksia sovelletaan myös tämän asetuksen voimaantulopäivänä meneillään oleviin tariffikiintiökausiin. Täytäntöönpanoasetuksen (EU) 2020/761 muutoksia olisi sovellettava tämän asetuksen voimaantuloa seuraavasta ensimmäisestä todistushakemusten jättökaudesta alkaen. Muutoksia, jotka koskevat tariffikiintiöissä, joiden järjestysnumerot ovat 09.4412 ja 09.4213, olevia määriä sekä tariffikiintiöiden, joiden järjestysnumerot ovat 09.4288, 09.4289 ja 09.4290, käyttöönottoa, olisi kuitenkin sovellettava tämän asetuksen voimaantulon jälkeen alkavien tariffikiintiökausien alusta alkaen.

(8) On tarpeen vahvistaa tiettyjä siirtymäsäännöksiä täytäntöönpanoasetuksen (EU) 2020/761 38 ja 40 artiklan soveltamisen jatkamisesta tariffikiintiöiden, joiden järjestysnumerot ovat 09.4099 ja 09.4104, meneillään olevien tariffikiintiökausien osalta odotettaessa tariffikiintiön, jonka järjestysnumero on 09.4288, ensimmäisen tariffikiintiökauden alkamista ja meneillään olevien tariffikiintiökausien mukauttamisesta käytettävissä oleviin määriin tällä asetuksella tehtyjen muutosten johdosta.

(9) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2020/761 muuttaminen Muutetaan täytäntöönpanoasetus (EU) 2020/761 seuraavasti: 1) Kumotaan 38 ja 40 artikla. 2) Muutetaan liitteet I, II, III, VI ja XII tämän asetuksen liitteen I mukaisesti.

2 artikla Täytäntöönpanoasetuksen (EU) 2020/1988 muuttaminen Muutetaan täytäntöönpanoasetus (EU) 2020/1988 seuraavasti: 1) Muutetaan 7 artikla seuraavasti: a) korvataan otsikko seuraavasti: ”Järjestysnumeroilla 09.0124, 09.0131, 09.0126, 09.0127, 09.0128, 09.0129 ja 09.0130 avattujen tariffikiintiöiden määritelmät”; b) korvataan 2 kohta seuraavasti: ”2. Tariffikiintiöissä, joiden järjestysnumerot ovat 09.0126, 09.0127, 09.0128 ja 09.0129, CN-koodiin ex 0714 10 00 kuuluvilla tuotteilla tarkoitetaan CN-koodiin 0714 10 00 kuuluvia muita tuotteita kuin hienoista ja karkeista jauhoista saatuja pellettejä.” 2) Muutetaan liite I tämän asetuksen liitteen II mukaisesti.

3 artikla Siirtymäsäännökset 1. Täytäntöönpanoasetuksen (EU) 2020/761 38 ja 40 artiklaa sovelletaan edelleen meneillään oleviin tariffikiintiökausiin tariffikiintiöissä, joiden järjestysnumerot ovat 09.4099 ja 09.4104. 2. Jollei täytäntöönpanoasetuksen (EU) 2020/761 liitteissä II–XII toisin säädetä, kun tietyn tariffikiintiön tariffikiintiökausi on jo alkanut tämän asetuksen voimaantulopäivänä, uuden määrän ja jo jaettujen määrien välinen erotus asetetaan tämän asetuksen voimaantulon jälkeen jätettyjen hakemusten käyttöön. Osakausiin jaettujen tariffikiintiökausien osalta uuden määrän ja jo jaettujen määrien välinen erotus jaetaan tasan jäljellä olevien osakausien kesken. 3. Täytäntöönpanoasetuksen (EU) 2020/1988 soveltamiseksi tämän asetuksen voimaantulopäivänä meneillään olevan tariffikiintiökauden loppuajaksi käytettävissä oleva määrä on uuden määrän ja ennen tämän asetuksen voimaantuloa jo jaettujen määrien välinen erotus. Jos täytäntöönpanoasetuksen (EU) 2020/1988 liitteessä I vahvistettuja määriä korotetaan ja jos asianomainen tariffikiintiökausi on jo alkanut tämän asetuksen voimaantulopäivänä ja aiemmin käytettävissä ollut määrä on käytetty loppuun, uuden ja edellisen määrän erotus jaetaan toimijoille vapaaseen liikkeeseen luovutusta koskevan tulli-ilmoituksen vastaanottopäivän mukaisessa aikajärjestyksessä. Toimijoille, jotka ovat tuoneet tavaransa kiintiön ulkopuolella ennen tämän asetuksen voimaantuloa, palautetaan erotus jo maksettuun tulliin. Jos täytäntöönpanoasetuksen (EU) 2020/1988 liitteessä I vahvistettuja määriä supistetaan ja jos asianomainen tariffikiintiökausi on jo alkanut tämän asetuksen voimaantulopäivänä ja jos tällä asetuksella muutettua määrää suurempi määrä on jo luovutettu vapaaseen liikkeeseen, toimijoiden ei tarvitse maksaa täyttä tullia tuoduista kiintiömääristä, jotka ylittävät uudet käytettävissä olevat määrät.

4 artikla Voimaantulo ja soveltaminen Tämä asetus tulee voimaan päivänä, jona se julkaistaan Euroopan unionin virallisessa lehdessä. Edellä olevaa 1 artiklan 2 kohtaa sovelletaan asianomaisiin tariffikiintiöihin tämän asetuksen voimaantuloa seuraavasta ensimmäisestä todistushakemusten jättökaudesta alkaen, lukuun ottamatta liitteessä I olevaa 1 kohtaa, 4 kohtaa ja 5 kohdan b, g ja h alakohtaa, joita sovelletaan tämän asetuksen voimaantulon jälkeen alkaviin tariffikiintiökausiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) EUVL L 347, 20.12.2013, s. 549.

(3) EUVL L 150, 20.5.2014, s. 1.

(4) Komission täytäntöönpanoasetus (EU) 2020/761, annettu 17 päivänä joulukuuta 2019, Euroopan parlamentin ja neuvoston asetusten (EU) N:o 1306/2013, (EU) N:o 1308/2013 ja (EU) N:o 510/2014 soveltamista koskevista säännöistä todistuksia käyttäen hallinnoitavia tariffikiintiöitä koskevan järjestelmän osalta (EUVL L 185, 12.6.2020, s. 24).

(5) Komission täytäntöönpanoasetus (EU) 2020/1988, annettu 11 päivänä marraskuuta 2020, Euroopan parlamentin ja neuvoston asetusten (EU) N:o 1308/2013 ja (EU) N:o 510/2014 soveltamista koskevista säännöistä sikäli kuin kyseessä on tuontitariffikiintiöiden hallinnointi ”ensin tullutta palvellaan ensin” -periaatteen mukaisesti (EUVL L 422, 14.12.2020, s. 4).

(6) Neuvoston päätös (EU) 2021/1234, annettu 13 päivänä heinäkuuta 2021, kaikkiin EU:n luetteloon CLXXV sisältyviin tariffikiintiöihin liittyvien myönnytysten muuttamista Yhdistyneen kuningaskunnan Euroopan unionista eroamisen vuoksi koskevan Euroopan unionin ja Thaimaan kuningaskunnan välillä tullitariffeja ja kauppaa koskevan vuoden 1994 yleissopimuksen (GATT-sopimus) XXVIII artiklan nojalla tehdyn sopimuksen tekemisestä (EUVL L 274, 30.7.2021, s. 55).

(7) Neuvoston päätös (EU) 2021/1213, annettu 13 päivänä heinäkuuta 2021, kaikkiin EU:n luetteloon CLXXV sisältyviin tariffikiintiöihin liittyvien myönnytysten muuttamista Yhdistyneen kuningaskunnan Euroopan unionista eroamisen vuoksi koskevan Euroopan unionin ja Argentiinan tasavallan välillä tullitariffeja ja kauppaa koskevan vuoden 1994 yleissopimuksen (GATT-sopimus) XXVIII artiklan nojalla kirjeenvaihtona tehdyn sopimuksen tekemisestä unionin puolesta (EUVL L 264, 26.7.2021, s. 1).